ก.ล.ต.โชว์เจ๋งปรับขาป่วนหุ้น9เดือน169ล.
ก.ล.ต.โชว์ผลงาน 9 เดือนแรกปีนี้ จับมือปั่นหุ้นและใช้ข้อมูลอินไซด์ เปรียบเทียบปรับ 169 ล้านบาท มากกว่างวดเดียวกันปีก่อน 1,436%
29 ต.ค. 2565

ก.ล.ต.โชว์ผลงาน 9 เดือนแรกปีนี้ จับมือปั่นหุ้นและใช้ข้อมูลอินไซด์ เปรียบเทียบปรับ 169 ล้านบาท มากกว่างวดเดียวกันปีก่อน 1,436% 
จากข้อมูลประจำไตรมาส 3 ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ระบุว่า ในช่วง 9 เดือนแรกปีนี้ได้ดำเนินการเปรียบเทียบปรับปีนี้มีจำนวน 105 กรณี จาก 69 คนที่เกี่ยวข้อง คิดเป็นมูลค่าเปรียบเทียบปรับรวม 169 ล้านบาท เพิ่มขึ้นอย่างมาก หรือ 1,436% เมื่อเทียบกับงวดเดียวกันของปีก่อน 11 ล้านบาท 
นอกจากนี้ เพียง 9 เดือนแรกยังมากกว่าปี 2553 ทั้งปี ซึ่งมีการปรับ 98 กรณี คิดเป็นจำนวน 63 คน มูลค่าปรับ 16 ล้านบาท
ยอดค่าปรับที่เพิ่มขึ้นนั้นยังคงมาจากการกระทำผิดในเรื่องของการใช้ข้อมูลภายใน (อินไซด์) และการปั่นหุ้นสร้างราคา 
สาเหตุที่พบว่าปีนี้มีมูลค่าปรับจำนวนมาก แต่การดำเนินการสอบสวนได้ดำเนินการมาแล้วก่อนหน้านี้แต่เป็นจังหวะที่กระบวนการทำงานดำเนินการแล้วเสร็จเปรียบเทียบปรับในปีนี้พอดี
กรณีที่ถูกเปรียบเทียบปรับในปีนี้ยกตัวอย่างเช่น เปรียบเทียบปรับผู้บริหารบริษัท ยูนิค ไมนิ่งเซอร์วิสเซส (UMS) กรณีใช้ข้อมูลภายใน เปรียบเทียบปรับผู้บริหารบริษัท ทีดับบลิวแซด คอร์ปอเรชั่น (TWZ) กลุ่มบริษัท สามารถ กรณีสร้างราคา คือ สามารถ คอร์ปอเรชั่น (SAMART) สามารถ ไอโมบาย (SIM) สามารถเทเลคอม (SAMTEL)